- गौरव निगम लखनऊ निवासी हैं, प्रखर बुद्धि वाले व्यक्ति हैं इसलिए मेरे उपन्यास के प्रति जो कहते हैं, उसे अतिरिक्त तवज्जो के साथ पढ़ना पड़ता है । इस हद तक गहराई में जाते हैं कि ‘कातिल कौन’ में उन्होंने दो-चार-दस नहीं, तेंतीस गलतियाँ निकाली थीं । लिहाजा शुक्र है कि ‘कॉनमैन’ ऐसे महीन छिद्रान्वेषण में पास हो गया । ‘कॉनमैन’ को उन्होंने बहुत बढ़िया करार दिया और सुनील-रमाकांत की जोड़ी सदा की तरह सदाबहार लगी, सस्पेंस का निर्वाह बहुत उम्दा हुआ और रोचकता अंत तक बनी रही । उपन्यास की TECH-SAVVY बैकग्राउंड ने उन्हें विशेष रूप से प्रभावित किया ।